Ílegusavnið–ein av tænastuveitarunum í Talgildu Føroyum Ílegusavnið hevur gjørt av at knýta seg upp í Talgildu Føroyar. Hetta merkir, at Ílegusavnið er ein av tænastuveitarunum, sum eru við á Vanganum. Á Vanganum verður møguleiki fyri at samskifta talgilt við tað almenna á einum staði. Orsøkin til, at vit vilja gerast partur av Talgildu Føroyum, er, at hetta er ein góður máti at veita borgarunum eina góða og skjóta tænastu. Eins og Talgildu Føroyar byrja í stigum, fara vit eisini stigvíst í gongd, og vit byrja við Ættarbandsskránni, sum er tøk á Vanganum. Ættarbandsskráin er tíverri ikki rættlisin, og tí kunnu villur og manglar koma fyri. Tað ber til at koma við rættingum til Ættarbandsskránna. Rættingar skulu sendast Tjóðskjalasavninum umvegis fráboðanarskipanina, sum er gjørd til endamálið. Skipanin tryggjar, at loysnirnar eru so góðar sum til ber, tá ið allir føroyingar í heyst taka Samleikan og Vangan í nýtslu. Okkara næsta stig á Vanganum verður FarGen verkætlanin, og síðani koma eisini aðrar verkætlanir so við og við.